RML ปิดเช้าพุ่ง 14% ลุ้นผลงานปีนี้ “เทิร์นอะราวด์” หลังตุน Backlog เฉียด 6 พันลบ.
ราคาหุ้น RML ปิดเช้าพุ่ง 14% คาดนลท.เข้าเก็บลุ้นผลงานปีนี้ "เทิร์นอะราวด์" หลัง Q1 กำไรพุ่ง-ตุน Backlog เฉียด 6 พันลบ.
ราคาหุ้น RML ปิดเช้าพุ่ง 14% คาดนลท.เข้าเก็บลุ้นผลงานปีนี้ "เทิร์นอะราวด์" หลัง Q1 กำไรพุ่ง-ตุน Backlog เฉียด 6 พันลบ.
24 พ.ค. 2564

ผู้สื่อข่าวรายงานว่า ราคาหุ้น บริษัท ไรมอน แลนด์ จำกัด (มหาชน) หรือ RML วันที่ 24 พ.ค.2564 ปิดตลาดภาคเช้าอยู่ที่ระดับ 0.91 บาท ปรับตัวขึ้น 0.11 บาท หรือ 13.75% สูงสุดที่ระดับ 0.94 บาท ต่ำสุดที่ระดับ 0.80 บาท ด้วยมูลค่าการซื้อขาย 253.19 ล้านบาท

ทั้งนี้ราคาหุ้น RML ปรับตัวขึ้นอย่างมีนัยสำคัญ ด้วยมูลค่าการซื้อขายหนาแน่นผิดปกติ จากการซื้อขายเฉลี่ย 14-90 ล้านบาท
โดยก่อนหน้านี้ นายกรณ์ ณรงค์เดช ประธานเจ้าหน้าที่บริหาร RML เปิดเผยว่า ผลประกอบการไตรมาส 1/2564 บริษัทมีรายได้จากการขายอสังหาริมทรัพย์ 1,547.4 ล้านบาท เพิ่มขึ้นจากช่วงเดียวกันของปีก่อนที่มีรายได้รวม 366.4 ล้านบาท จำนวน 1,181 ล้านบาท หรือเพิ่มขึ้น 322.3% มีกำไรสุทธิ 138 ล้านบาท เพิ่มขึ้นจากช่วงเดียวกันของปีก่อนที่มีผลขาดทุนสุทธิ 139.5 ล้านบาทหรือเพิ่มขึ้น 199%
“ในช่วงไตรมาส 1 ปี 64 บริษัทมีรายได้จากอสังหาริมทรัพย์เพิ่มขึ้นกว่า 322% เมื่อเทียบกับช่วงเดียวกันของปีก่อน หลังจากที่บริษัทใช้กลยุทธ์ใหม่ในการเร่งยอดขายโครงการปัจจุบัน แม้มีการแพร่ระบาดของเชื้อไวรัสโควิด-19 รอบ 3 เรามั่นใจว่าในที่สุดแล้วตลาดจะสามารถปรับตัวได้ อีกทั้งยังมีการเร่งฉีดวัคซีนทั้งในประเทศไทยและทั่วโลก ทำให้เชื่อมั่นได้ว่าสถานการณ์ต่างๆ จะฟื้นตัวได้ในเร็วๆ นี้ ทั้งนี้หลังจากที่บริษัทได้ประเมินความต้องการของตลาด พบว่าลูกค้ากลุ่ม Young generation ที่ชอบความแปลกใหม่และมีกำลังซื้อสูงเป็นกลุ่มใหญ่อีกกลุ่มหนึ่งที่กำลังมองหาที่อยู่อาศัยระดับลักซัวรี่ส์ ทำให้บริษัทเริ่มปรับกลยุทธ์เพื่อเข้าถึงลูกค้ากลุ่มนี้ให้มากขึ้น” นายกรณ์ ณรงค์เดช กล่าว
ทั้งนี้ ปัจจุบันบริษัทได้ปิดการขายโครงการ เดอะ ลอฟท์ สีลม เป็นที่เรียบร้อยแล้ว อีกทั้งได้ขายห้องชุดที่เหลืออยู่ในโครงการ เดอะ ริเวอร์ โครงการ ยูนิกซ์ เซ้าท์ พัทยา และ โครงการ เดอะ ลอฟท์ อโศก ทั้งหมดแล้วในไตรมาสแรกนี้  โดยหลังจากนี้บริษัทจะโฟกัสกับโครงการ ดิ เอสเทลล์ พร้อมพงษ์ และโครงการ เทตต์ สาทร ทเวลฟ์ ที่อยู่ระหว่างการก่อสร้าง และโครงการใหม่อื่นๆ ซึ่งจะประกาศเปิดตัวในเร็วๆ นี้ ขณะที่ยอดขายรอรับรู้รายได้ (Backlog) ของบริษัทมีมูลค่ารวม 5,798.6 ล้านบาท ณ วันที่ 31 มีนาคม 2564